## El Consell destina més de 5 milions d’euros a la inspecció d’edificacions i a l’enderrocament de vivendes danyades per la dana

*** El Ple ha aprovat un decret d’ajudes urgents que preveu destinar fins a 16.000 euros per vivenda que haja de ser demolida
* El Consell ha validat la contractació de les obres de reconstrucció de l’Espai Labora-SEPE i del Centre de Formació de Catarroja per 6,2 milions d’euros**

El Consell ha aprovat la contractació d’emergència del servici d’inspeccions i apuntalament de vivendes i el decret d’ajudes urgents per a sufragar la demolició de vivendes i edificis residencials greument danyats per la riuada.

En concret, el Consell destina més de 4,5 milions d’euros per a la realització d’inspeccions i actuacions tècniques d’apuntalament d’edificacions de vivendes afectades i que presenten risc per a les persones, que està desenrotllant l’Institut Valencià de l’Edificació (IVE) des dels primers dies després de la riuada. A més, ha aprovat el decret d’ajudes urgents per a l’enderrocament de vivendes, per un import total de 700.000 euros, pel qual es concediran subvencions directes de fins a 16.000 euros per edificació que haja de ser demolida per danys derivats de la dana.

Així ho ha destacat la vicepresidenta primera i consellera de Servicis Socials, Igualtat i Vivenda, Susana Camarero, qui ha explicat que l’IVE ha registrat fins a este moment 14.739 edificacions, de les quals 8.685 ja han sigut completament revisades, concloent que 67 han de ser demolides, de les quals 61 són vivendes unifamiliars i 6 plurifamiliars. A més, s’han efectuat més de 200 apuntalaments.

Este contracte validat pel Consell cobrix també la inspecció de 885 garatges que van quedar inundats, segons la llista aportada per la Diputació de València dels quals en va assumir la neteja. Fins al moment se n’han finalitzat 461, i es preveu acabar en les pròximes setmanes.

Camarero ha assenyalat que “en un primer moment es va establir que l’IVE realitzaria les inspeccions dels edificis i el Govern d’Espanya les abonaria, però després el Govern ha decidit no abonar les inspeccions dels edificis que no tenien assegurança, i ha sigut la Generalitat la que s’ha hagut de fer càrrec de l’abonament d’eixes inspeccions”.

Així mateix, i com ja va anunciar ahir el president de la Generalitat, Carlos Mazón, el Consell ha donat llum verda este dimarts al decret d’ajudes urgents per a la demolició de vivendes o edificis de vivendes destruïts o greument danyats a conseqüència del temporal del passat 29 d’octubre.

Referent a això, Susana Camarero ha subratllat que “es tracta d’ajudes directes a persones físiques, jurídiques, comunitats de propietaris i societats cooperatives de vivendes, amb vivendes destruïdes o greument afectades sense possibilitat de reparació ni rehabilitació, amb la finalitat que es derroquen, i d’esta manera, agilitzar la tornada a la normalitat de les zones afectades en el menor temps possible”.

**Altres mesures dana**

En la sessió del Ple extraordinari, s’ha donat llum verda a la declaració d’emergència de la contractació de les obres de reconstrucció de l’Espai Labora-SEPE i del Centre de Formació de Catarroja afectats pel desbordament del barranc de la Saleta, per un import de 6,2 milions d’euros, en el marc de les actuacions d’emergència adoptades pel Govern Valencià per a pal·liar els efectes de la dana.

Les obres inclouen demolicions dels elements danyats, consolidació d’altres elements i reparació de façanes, fusteria, electricitat, lampisteria, serralleria, ascensors i altres equipaments. Cal recordar que Labora continua prestant els seus servicis a la ciutadania de la zona afectada a través d’una oficina mòbil, que es quedarà en el municipi fins que es reconstruïsquen els centres.

El Consell també ha aprovat l’assistència tècnica per a la gestió de les targetes ‘Recuperem València’, un títol de transport públic gratuït per als residents de les 31 localitats més afectades que van perdre el seu vehicle durant el temporal, amb validesa fins al 31 de desembre de 2025.

Així mateix, s’ha autoritzat un servici d’assistència tècnica per a la coordinació i suport al contracte de diagnòstic analític de la repercussió de la dana sobre el Parc Natural de l’Albufera, complementari a l’aprovat en el Ple anterior.

En un altre orde d’assumptes, el Consell també ha validat un conveni de col·laboració amb el Banc Bilbao Vizcaya Argentaria per a l’organització de l’exposició ‘Clàssics i Moderns. Obres mestres de la Col·lecció BBVA’ en el Museu de Belles Arts de València, que acollirà pintures dels segles XV al XX de Murillo, Zuloaga, Van Dyck, Goya, Brueghel o Sorolla, entre el 13 de novembre de 2025 i el 15 de febrer de 2026.

Fecha: 22/04/2025